કુદરત એ સ્વાભાવિક રીતે સુંદર છે, કારણ તેમાં કશું કૃત્રિમ નથી. જેવું છે તેવું જ તે છે. વાદળો તેની મેળે બંધાય છે. રણની રેતીઓના ડુંગરાઓ આપમેળે સર્જાય છે. સમુદ્ર અને તેના કાંઠાઓ, ઊંચા પર્વતો અને ખાઈ, હજારો વર્ષથી પહાડો ઉપર કે ખીણમાં જામી ગયેલો પથ્થર જેવો બરફ, આ બધું સ્વયમ્, સ્વતંત્ર રીતે રચાય છે. નૈસર્ગિક રીતે સર્જાયેલું આ જગત ખૂબ સુંદર છે. કોઈ બાહ્ય ઉપક્રમ કે ઉપચારથી તેની સુંદરતા ખીલેલી કે ટકેલી નથી. જગતને પ્રાપ્ત થયેલી આ ઈશ્વરી કૃપા છે. કુદરતનો નાનામાં નાનો ઘાટ કે રૂપરેખાઓ, એ આ જગતના જીવાત્માઓને અપાયેલી ઈશ્વરની અમૂલ્ય ભેટ છે.